《用令德韵题严陵祠》
宋代·陈渊

价微良易酬，器博无近用。骐骥非良乐，万里谁能控。

萧王汉中兴，四海倚为重。谁为渊驱鱼，一呼百万众。

妙算环无端，奇功射必中。忘机谅未能，岂数汉阴瓮。

故人钩尚直，倦作仪韶凤。应无万牛力，负此丘山栋。

羊裘又独往，苦语馀嘲弄。至今卖菜言，空记当时梦。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。